b'\n_START_ARTICLE_\nBrian K. Vaughan\n_START_PARAGRAPH_\nBrian K. Vaughan (s. 1976) on yhdysvaltalainen televisio- ja sarjakuvak\xc3\xa4sikirjoittaja. H\xc3\xa4n on k\xc3\xa4sikirjoittanut lukuisia sarjakuvia sek\xc3\xa4 televisiosarjoja Lost ja Under the Dome.\n_START_SECTION_\nUra\n_START_PARAGRAPH_\nVaughan on kotoisin Clevelandin seudulta Ohiosta. Valmistuttuaan high schoolista vuonna 1994 h\xc3\xa4n hakeutui New Yorkin yliopistoon opiskelemaan elokuvaa. Opintojensa aikana h\xc3\xa4n osallistui Marvel Comics -kustantamon aloitteleville sarjakuvak\xc3\xa4sikirjoittajille suunnattuun \xe2\x80\x9dStan-hattan-projektiin\xe2\x80\x9d, mink\xc3\xa4 seurauksena h\xc3\xa4n alkoi saada alan t\xc3\xb6it\xc3\xa4. H\xc3\xa4n k\xc3\xa4sikirjoitti tarinoita niin Marvelille, DC:lle kuin Dark Horsellekin._NEWLINE_Vaughan ryhtyi pian kirjoittamaan my\xc3\xb6s itse luomistaan hahmoista, joiden oikeudet s\xc3\xa4ilyiv\xc3\xa4t h\xc3\xa4nell\xc3\xa4. Esimerkiksi Y: The Last Man (2002\xe2\x80\x932008) on post-apokalyptinen tarina miehest\xc3\xa4, joka ainoana selvi\xc3\xa4\xc3\xa4 kaikkien nis\xc3\xa4k\xc3\xa4slajien urosyksil\xc3\xb6iden yht\xc3\xa4kkisest\xc3\xa4 kuolemasta, Ex Machina (2004\xe2\x80\x932010) kertoo entisest\xc3\xa4 supersankarista, joka nousee New Yorkin pormestariksi syyskuun 11. p\xc3\xa4iv\xc3\xa4n terroritekojen j\xc3\xa4lkimainingeissa, ja Pride of Baghdad (2006) kertoo leijonalaumasta, joka pakenee irakilaisesta el\xc3\xa4intarhasta Irakin sodan alettua._NEWLINE_Y: The Last Manin vakuuttamina Damon Lindelof ja Carlton Cuse pyysiv\xc3\xa4t Vaughania liittym\xc3\xa4\xc3\xa4n Lostin k\xc3\xa4sikirjoittajiin, vaikka h\xc3\xa4nell\xc3\xa4 ei ollut aiempaa kokemusta televisiok\xc3\xa4sikirjoittamisesta. Ensimm\xc3\xa4inen h\xc3\xa4nen k\xc3\xa4sikirjoittamansa jakso (yhdess\xc3\xa4 Jeff Pinknerin kanssa) oli kolmannen tuotantokauden huhtikuussa 2007 esitetty 17. jakso \xe2\x80\x9dPattitilanne\xe2\x80\x9d. H\xc3\xa4n oli mukana sarjan viidenteen kauteen saakka._NEWLINE_Vuonna 2011 Vaughan valittiin kehitt\xc3\xa4m\xc3\xa4\xc3\xa4n televisiosarjaa Stephen Kingin romaanista Kuvun alla. Under the Dome alkoi CBS:ll\xc3\xa4 kes\xc3\xa4kuussa 2013. K\xc3\xa4sikirjoittajana ja vastaavana tuottajana toiminut Vaughan p\xc3\xa4\xc3\xa4tti l\xc3\xa4hte\xc3\xa4 sarjasta ensimm\xc3\xa4isen tuotantokauden j\xc3\xa4lkeen, mutta h\xc3\xa4n osallistui viel\xc3\xa4 toisen kauden juonenkaaren suunnitteluun._NEWLINE_Vuonna 2012 Vaughan aloitti uuden sarjakuvan nimelt\xc3\xa4 Saga. T\xc3\xa4htien sodan \xe2\x80\x93 ja Vaughanin oman vanhemmuuden \xe2\x80\x93 innoittamassa scifi-tarinassa kahta kesken\xc3\xa4\xc3\xa4n sodassa olevaa lajia edustava pariskunta yritt\xc3\xa4\xc3\xa4 paeta ainaista sotaa vastasyntyneen tytt\xc3\xa4rens\xc3\xa4 kanssa.'